Document ID: 32009R1044

KOMISJONI MÄÄRUS (EÜ) nr 1044/2009,
4. november 2009,
millega muudetakse määrust (EÜ) nr 274/2009, millega määratakse kindlaks kvoodivälise suhkru ja isoglükoosi eksportimise koguseline piirang kuni 2009/2010. turustusaasta lõpuni
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 61 esimese lõigu punkti d koostoimes artikliga 4,
ning arvestades järgmist:
(1)
Vastavalt määruse (EÜ) nr 1234/2007 artikli 61 esimese lõigu punktile d võib turustusaasta jooksul toodetud suhkrut, mis ületab kõnealuse määruse artiklis 56 osutatud kvooti, eksportida üksnes kindlaksmääratava koguselise piirangu ulatuses.
(2)
Komisjoni 30. juuni 2006. aasta määruses (EÜ) nr 951/2006 (millega kehtestatakse nõukogu määruse (EÜ) nr 318/2006 üksikasjalikud rakenduseeskirjad kolmandate riikidega kauplemise suhtes suhkrusektoris) (2) on sätestatud kvoodivälise eksportimise üksikasjalikud rakenduseeskirjad, eelkõige sellised, milles käsitletakse ekspordilitsentse. Turustusaasta kohta kindlaksmääratava koguselise piirangu puhul tuleks siiski arvestada ekspordituru võimalusi.
(3)
Komisjoni määruses (EÜ) nr 274/2009 (3) on 2009/2010. turustusaastaks kindlaks määratud kvoodivälise suhkru eksportimise koguseline piirang 650 000 tonni. Kõige hiljutisemate prognooside alusel, mis pärinevad 2009/2010. aasta suhkrupeedikoristuse algusest, võib siiski kindlalt väita, et erakordselt soodsate ilmastikutingimuste tõttu toodetakse ühenduses märkimisväärne kogus kvoodivälist suhkrupeeti. Esialgsete hinnangute kohaselt oleks 2009/2010. aastal toodetava kvoodivälise suhkrupeedi kogus 3-4 miljonit tonni, mis tekitaks tõsiseid probleeme ladustamisel ning mille tõttu tuleks suur kogus suhkrut kanda suhkrukvoodina üle 2010/2011. turustusaastasse. Seetõttu oleks 2009/2010. turustusaastal vaja suurendada kvoodivälise suhkru ekspordi koguselist piirangut 1 350 000 tonnini.
(4)
Seepärast tuleks määrust (EÜ) nr 274/2009 vastavalt muuta.
(5)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 274/2009 artikli 1 lõige 1 asendatakse järgmisega:
„1. 2009/2010. turustusaastal (kestusega 1. oktoobrist 2009 kuni 30. septembrini 2010) on määruse (EÜ) nr 1234/2007 artikli 61 esimese lõigu punktis d osutatud CN-koodi 1701 99 alla kuuluva kvoodivälise valge suhkru ilma toetuseta eksportimise koguseline piirang 1 350 000 tonni.”
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. november 2009

Labels: 3
17